Bejaarde se moordenaars ses jaar later gevonnisSinethemba Nenembe dien reeds ‘n lewenslange vonnis uit. (Argieffoto: Raahil Sain/ANA) Byna ses jaar nadat ŉ 78-jarige vrou in haar huis in Port Elizabeth vermoor is, is haar vier moordenaars eindelik gevonnis. Denise Webber is op 20 Augustus 2015 in haar tuinwoonstel in Kabegapark vermoor. Die huiswerker is deur die moordenaars oorrompel en vasgebind. Die hoofhuis, waar Webber se dogter en skoonseun gewoon het, en tuinwoonstel is geplunder en die verdagtes het met verskeie huishoudelike items gevlug. Fikile Mengo, wat ook ŉ werker van die gesin was, is dae ná die moord deur sy ouma na ŉ polisiestasie geneem waar hy hom oorgegee het. Mkhuseli Ngqanda (34), Sinethemba Nenembe (33) en Thanduxolo Vumazonke (29) is kort daarna in hegtenis geneem. Kol. Priscilla Naidu, polisiewoordvoerder, het gesê drie van die vier dien reeds vonnisse uit vir ander misdade. Nenembe dien lewenslange tronkstraf uit vir die moord op Jayde Panayiotou. Die vier is Woensdag in die Port Elizabeth-hooggeregshof gevonnis. Mengo en Vumazonke is tot effektief 25 jaar tronkstraf elk gevonnis. Ngqanda en Nenembe is albei tot lewenslange tronkstraf gevonnis. Lt.genl. Liziwe Ntshinga, provinsiale polisiekommissaris, het die vonnisoplegging van die vier beskuldigdes verwelkom en verklaar dat geregtigheid geskied het. “Dit is duidelik dat hierdie misdadigers nie berou het vir hul dade nie, aangesien almal op een na reeds vonnisse vir ander misdade uitdien. Hoewel hierdie saak amper ses jaar geneem het om af te handel, kan daar nou afsluiting wees in die wete dat geregtigheid geskied het. “Hulle het hierdie afskuwelike dade met opset gepleeg en ons loof die vervolgingsgesag wat verseker het dat hulle baie lank uit die samelewing verwyder word,” het Ntshinga gesê.